คลังลุยลงทุน4ล้านล้านกระตุ้นศก.
คลังระดมกำลังลุยเศรษฐกิจ ทำแผน 5 ปี ลงทุน 4 ล้านล้านบาท ล้างทุจริตทำเงินแผ่นดินหายปีละ 1-2 แสนล้านบาท
1 ต.ค. 2553

คลังระดมกำลังลุยเศรษฐกิจ ทำแผน 5 ปี ลงทุน 4 ล้านล้านบาท ล้างทุจริตทำเงินแผ่นดินหายปีละ 1-2 แสนล้านบาท
นายอารีพงศ์ ภู่ชอุ่ม ปลัดกระทรวงการคลัง กล่าวว่า นายกรณ์ จาติกวณิช รมว.คลัง ได้ให้นโยบายระยะยาวกับผู้บริหารคลังต้องทำงบประมาณให้สู่ภาวะสมดุลภายใน 5 ปี โดยในส่วนของงบลงทุนต้องมีการใช้ให้บรรลุประมาณ 2 ประการ คือ ต้องสร้างความเท่าเทียมทางเศรษฐกิจและสังคม และสร้างศักยภาพการแข่งขันของประเทศ
ทั้งนี้ในปีงบประมาณ 2554 จำนวน 2.07 ล้านล้านบาท แบ่งเป็นงบประมาณรายจ่ายประจำถึง 70% งบลงทุน 16.5% และงบชำระหนี้ประมาณ 9% ซึ่งภายใน 5 ปี จะต้องลดงบรายจ่ายประจำให้เหลือ 60% และเพิ่มงบลงทุนให้ได้ไม่น้อยกว่า 25%
สำหรับการจะไปให้ถึงจุดหมายจะต้องมีการเพิ่มรายได้ โดยในส่วนของสำนักงานคณะกรรมการนโยบายรัฐวิสาหกิจ (สคร.) และกรมธนารักษ์ จะต้องหารายได้เพิ่มมากขึ้น ขณะที่ด้านรายจ่ายได้ให้ทางกรมบัญชีกลางไปประสานกับทางสำนักงบประมาณ ไปประเมินหาแนวทางให้ 5 ปี กรอบการใช้จ่ายเข้าไปสู่กรอบที่ว่างไว้อย่างไร
นายอารีพงศ์ กล่าวว่า ในส่วนของงบลงทุนภายใน 5 ปี ข้างหน้านั้น มีงบลงทุนจากงบประมาณจำนวน 2 ล้านล้านบาท งบลงทุนของรัฐวิสาหกิจอีก 2 ล้านล้านบาท รวมกันเป็น 4 ล้านล้านบาท ซึ่งทางกระทรวงการคลังจะเข้าลงไปดูรายละเอียดว่ามีโครงการไหนบ้างที่เป็นไปตามยุทธ์ศาศาตร์การลงทุนที่สร้างความเท่าเทียม และสร้างศักยภาพ ภายใน 3 เดือน ก็จะสรุปได้ว่ามีส่วนไหนขาดหรือเกิน
ด้านนายกรณ์ กล่าวว่า ได้ให้ผู้บริหารคลังทุกหน่วยงานทำแผนการขับเคลื่อนเศรษฐกิจ และดูแลประชาชน ใน 5 ปีข้างอย่างไร โดยจะต้องมารายงานแผนให้ทราบในวันที่ 20 พ.ย. 2553 เพื่อสรุปเป็นแผนดำเนินการให้ได้ภายในเดือน ธ.ค. 2553 โดยโจทย์ที่มอบให้ทำแผนมีหลายด้าน ทั้ง จะทำอย่างไรที่จะเพิ่มประสิทธิภาพการทำงานขององค์กรที่ดูแล และภาพรวมของระบบราชการ ซึ่งต้องการวัดผล และเวลาการดำเนินงานที่ชัดเจน เช่น การแก้ไขกฎหมายการร่วมทุน
นอกจากนี้ ให้คิดแผนการแก้ปัญหาทุจริตในระบบเศรษฐกิจจะทำอย่างไร ทั้งในกระทรวงการคลัง และนอกกระทรวงการคลัง เพื่อให้การบริหารเงินงบประมาณไม่รั่วไหล และทำงบสมดุลได้ภายใน 5 ปี เพราะหากงบประมาณรั่วไหล 5-10% ก็เป็นเงิน 1-2 แสนล้านบาท ซึ่งถือเป็นจำนวนเงินที่สูงมาก
นายกรณ์ กล่าวว่า ยังได้ผู้บริหารคิดหาทางสร้างความโปร่งใสการทำงานของคลังให้มากขึ้น การใช้จ่ายเงินนอกงบประมาณที่ยังไม่โปรงใส นอกจากนี้ยังให้คิดแผนการปรับโครงสร้างกระทรวงการคลัง เสนอแนวทางให้ข้าราชการทุกระดับมีแรงจูงใจในการทำงาน